בס"ד

צוות מוגנות – מושב

**כללי.**

תפקיד צוות מוגנות הוא לתת מענה וכתובת קהילתית למקרים של פגיעה מינית. הצוות מהווה גורם משלים למערכות המקצועיות וגורמי הטיפול ואכיפת החוק ואינו בא במקומם. הצוות יקדם תכניות מניעה והסברה, יעסוק בתיווך לגורמים הרלוונטיים ויעסוק בהתערבויות קהילתיות בהתאם לצורך תוך שמירה על דיסקרטיות מרבית.

**חברי הצוות:**

**המטרות והתפקידים של צוות מוגנות:**

1. חינוך למוגנות ומניעה - הצוות יקדם תכניות מניעה לילדים , לנוער ולהורים. הפעילות תכלול גם חינוך למיניות בריאה שהוא חלק מחינוך למוגנות. אגף הרווחה ועיר ללא אלימות במועצה יסייעו לבנייה ולמימון התוכניות הנ"ל.
2. הסברה - מתן מידע לציבור על הקמת הפורום, על קיומה של התופעה במקומות רבים ועל התגייסות הקהילה בנושא. פעולות אלה מסייעות לחברי הקהילה ויוצרות אקלים המונע פגיעה או הטרדה ונותנות לחברי הקהילה כתובת לפניה בנושאים אלו.
3. כתובת לפונים - חברי הצוות יהוו כתובת לפניות של חברי הקהילה בנושא.
4. תיווך - תיווך ראשוני בין הנפגעים/המתלוננים לבין הרשויות (רווחה, משטרה וכדו') וגורמי הטיפול (פסיכולוגים, מרכזי סיוע, עו"ס וכדו'), עידוד לקבלת טיפול ע"י הגורמים המקצועיים.
5. התערבות במשבר - ההתערבות בזמן חשיפה של פגיעה מינית בקהילה כוללת מיפוי של היקף הפגיעה ושל המעורבים בה במעגלים השונים, וגיוס המשאבים השונים הזמינים לסייע להם. צוות זה איננו מיועד להחליף את גורמי החוק והטיפול הממלכתיים המטפלים בנושא, אלא מהווה השלמה לפעולתם בהיבטים הקהילתיים של האירוע.

**נוהלי עבודה לעבודה שוטפת ולטיפול בפניות של פגיעה מינית**

1. על חברי הצוות לשמור על דיסקרטיות מלאה ולפעול ברגישות יתרה.
2. הצוות ידאג שהנפגע יזכה לאמפתיה ולא יתייחס לתלונה באופן שמשתמעת ממנה האשמה כלשהי לנפגע.
3. הצוות יפעל בליווי מקצועי של אגף הרווחה במועצה וגורמים מקצועיים אחרים בהתאם לצורך. הצוות ייפגש באופן שוטף על פי פרקי זמן שייקבעו. יו"ר הועדה אחראי לזמן את הפגישות הנ"ל. סיכום הפגישה יירשם באופן כללי ותמציתי עם צעדים ליישום וללא פרטים מזהים.
4. בכל מקרה של חשד לתקיפה/הטרדה מינית ניתן לפנות לנציג מהצוות.
	1. כל מי שחש נפגע יכול לפנות לאחד מחברי הצוות.
	2. הצוות יכול לטפל בכל מקרה של פוגע או נפגע הגרים במושב בכל מעמד, גם אם הפגיעה נעשתה מחוץ למושב.
	3. במקרה שהפניה היא טלפונית, יש להציע להיפגש לשיחה אישית בהקדם. מומלץ להיעזר בטופס דיווח של המועצה אשר משמש כעזר לחבר הצוות
	4. יש להסביר למדווח כי הנציג הוא חלק מצוות ואינו יכול לפעול לבד.
	5. במקרה שהמדווח מבקש לא לשתף מישהו מחברי הצוות יש להפעיל שיקול דעת ושכל ישר. ניתן ורצוי בחלק מהמקרים להגיד למדווח שנדרש זמן חשיבה והתייעצות כדי לתת את המענה הטוב ביותר. ובכל מקרה נדרש להתייעץ עם יו"ר הצוות.
	6. במקרה של קטין שיש חשש שנפגע, הדיווח יהיה על פי חוק. בכל מקרה נדרשת התייעצות עם עו"ס מהרשות.
5. במקרה של פניה מהציבור לנציג מהצוות- הנציג ידווח ליו"ר הצוות או לסגניתה. תוזמן פגישה לדיווח ודיון תוך 3 ימי עבודה.
	1. בכל פגישה יהיו לפחות 3 חברי צוות.
	2. במקרה של קרבה משפחתית או נגיעה בדבר בין חבר צוות לפוגע או לנפגע, על חבר הצוות להימנע מטיפול במקרה הספציפי.
	3. הצוות ייפגש שוב תוך שבועיים לכל היותר כדי לבדוק את יישום הצעדים ולתכנון המשך הטיפול במקרה.
	4. הצוות ידון לעומק במקרה ויוציא סיכום כללי ותמציתי, מבלי לחשוף את זהות הגורמים המעורבים, עם צעדים ליישום. הסיכום יישמר בדיסקרטיות אצל יו"ר הצוות.
	5. הצוות יחליט על אחראי למעקב בטיפול/מלווה לנפגע ומשפחתו.
	6. הצוות יחליט על אחראי למעקב בטיפול/מלווה לפוגע ומשפחתו.
	7. הצוות ייתן דעתו למעגלי הפגיעה- משפחת הפוגע/נפגע, שכבת הגיל של הפוגע/נפגע, הורים של שכבת הגיל ועוד. כמו כן הצוות יבנה תכנית התערבות לפי הצורך ובשיתוף אגף הרווחה.
6. קבלת החלטות – במקרה של חוסר הסכמה בין חברי הצוות, ייעשה מאמץ למצוא את המשותף ולהגיע לפשרה. במקרה ואין הסכמה תעשה פניה לליווי מקצועי נוסף שיעזור בפתרון הבעיה. בכל מקרה החלטות מתקבלות על פי רוב.
7. במקרים בהם נדרשת פעולה אשר בסמכות גורם אחר כגון ועד מקומי, ועד אגודה, בית כנסת, בני עקיבא וכדו' הצוות יפנה וייעץ להם על אופן הפעולה הנדרש.
8. במידה ותהיה פניה של יו"ר ועד מקומי ליו"ר הצוות לצורך קבלת מידע, יו"ר הצוות יעדכן באופן תמציתי וללא פרטים מזהים. במקרה של ניגוד אינטרסים יו"ר הצוות תפנה את הפניה לסגן או לאדם הרלוונטי בצוות.
9. הצוות יתכנס פעם בחצי שנה ויבחן את הטיפול בכל המקרים.
10. קבלת חברים חדשים לצוות – מספר חברי הוועדה יישאר אי זוגי. קבלת חבר חדש לצוות יהיה בהסכמה של רוב חברי הצוות.
11. הצוות יפעל בכפוף לחוקי מדינת ישראל.